Talle boikot Namibië se grondkonferensieNamibië se president, dr. Hage Geingob. Foto: Wikipedia Namibië se amptelike opposisie en nog belangegroepe het amptelik onttrek aan die tweede grondkonferensie, wat Maandag in die hoofstad, Windhoek, begin. Die radiostasie Kanaal Sewe berig die Popular Democratic Movement (PDM) en die Regstellende Herposisioneringsbeweging (AR) het hulle onttrek nadat die Beweging vir Grondlose Mense Woensdag bekendgemaak het dat hy ŉ uitnodiging na die konferensie van die hand gewys het. Die PDM sowel as die AR voer aan dat die tyd wat by die konferensie aan hulle toegeken is, te min is om sinvolle bydraes tot die gronddebat te lewer, volgens Kanaal Sewe. Hulle sê ook hulle het bedenkinge oor die weiering van die ministerie van grondhervorming om ŉ lys van begunstigdes vir hervestiging uit te reik. Daarom sal die PDM en AR enige besluite verwerp wat geneem word. Kanaal Sewe het Donderdag berig pres. Hage Geingob het gesê Namibië het die tweede nasionale grondkonferensie belê om gunstige toestande vir die bestryding van armoede te skep, terwyl vrede en stabiliteit gehandhaaf word. Hy het tydens die 73ste sitting van die Verenigde Nasies se algemene vergadering in New York ŉ beroep op die land se ontwikkelingsvennote gedoen om die uitslag van die konferensie te steun, wat volgens hom waarskynlik Namibië se transformasieproses sal voltooi. Volgens die radiostasie het Geingob gesê armoede in Namibië “het die afgelope 10 jaar met 11% afgeneem”. Maar hy het bygevoeg dis nie genoeg vir ŉ ontwikkelende land nie. Namibië se klassifikasie as ŉ bogemiddelde-inkomste-land dra by tot die tempo waarteen die land armoede verlig, maar het amptelike bystand aan Namibië laat afneem.